
<Commission>{FEMM}Comisia pentru drepturile femeilor și egalitatea de gen</Commission>
Președintele

<Date>{15/01/2024}24.1.2024</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la orientările pentru bugetul pe 2025 – Secțiunea III</Titre> <DocRef>(2023/2220(BUI))</DocRef>
Domnule Președinte,
În cadrul procedurii menționate în subiect, Comisia pentru drepturile femeilor și egalitatea de gen a fost solicitată să transmită un aviz comisiei dumneavoastră. La reuniunea sa din 29 noiembrie 2023, comisia a hotărât să transmită acest aviz sub formă de scrisoare.
Comisia pentru drepturile femeilor și egalitatea de gen a examinat chestiunea în cauză în cursul reuniunii sale din 24 ianuarie 2024[footnoteRef:1]. În cadrul acestei reuniuni, ea a decis să recomande Comisiei pentru bugete, care este comisie competentă, includerea următoarelor sugestii în propunerea de rezoluție ce urmează a fi adoptată. [1:  Membri prezenți la votul final: Maria da Graça Carvalho, Frances Fitzgerald, Arba Kokalari, Elżbieta Katarzyna Łukacijewska, Eleni Stavrou, Rainer Wieland, Sylvie Brunet, Samira Rafaela, María Soraya Rodríguez Ramos, Marco Zullo, Laura Ballarín Cereza, Robert Biedroń, Vilija Blinkevičiūtė, Milan Brglez, Marina Kaljurand, Carina Ohlsson, Evelyn Regner, Sandra Pereira, Eugenia Rodríguez Palop, Gwendoline Delbos-Corfield, Alice Kuhnke, Diana Riba i Giner, Sylwia Spurek, Johan Nissinen, Margarita de la Pisa Carrión, Christine Anderson, Lívia Járóka, Andżelika Anna Możdżanowska, Maria Veronica Rossi] 

Cu stimă,
Robert Biedroń

SUGESTII
A.	întrucât egalitatea de gen și eliminarea inegalităților reprezintă una dintre valorile pe care se întemeiază Uniunea Europeană și întrucât Uniunea se angajează să promoveze egalitatea de gen și să integreze dimensiunea de gen în toate acțiunile sale, angajament consacrat la articolul 8 din TFUE;
B.	întrucât Parlamentul European a solicitat în repetate rânduri Comisiei să promoveze și să pună în aplicare integrarea perspectivei de gen, integrarea dimensiunii de gen în buget și efectuarea de evaluări ale impactului de gen în toate domeniile de politică ale Uniunii;
C.	întrucât egalitatea de gen din Uniune a fost afectată în mod deosebit de multiplele crize cu care se confruntă Uniunea, care lovesc femeile în mod disproporționat, cum ar fi războiul și violența sexuală ca armă de război, creșterea violenței de gen și a violenței domestice, restricțiile privind sănătatea sexuală și reproductivă și drepturile aferente (SRHR), regresul drepturilor femeilor, precum și diferența persistentă de remunerare între femei și bărbați;
D.	întrucât bugetele nu sunt niciodată neutre din punctul de vedere al genului și, prin urmare, trebuie stabilite luând în considerare obiectivul clar de a realiza egalitatea de gen, anti-discriminarea și de a fi în folosul tuturor cetățenilor și a răspunde nevoilor lor specifice, inclusiv ale femeilor și fetelor, în toată diversitatea lor, precum și de a promova autonomizarea economică a femeilor, printr-un angajament concret față de integrarea perspectivei de gen; 
E.	întrucât discriminarea trebuie să fie eradicată și combătută eficient de statele membre și de UE și întrucât un procent tot mai mare din bugetul UE, inclusiv fondurile structurale ale UE și investițiile în servicii publice de îngrijire de înaltă calitate și accesibile, trebuie să fie gândit astfel încât să creeze noi șanse egale pe piața muncii din Uniune, inclusiv pentru IMM-urile conduse de femei, urmărind, în același timp, realizarea unui model de societate unde există egalitate în privința asumării sarcinilor de îngrijire și a activității remunerate;   
1.	subliniază că perspectiva de gen trebuie integrată și evaluată în ciclul bugetar și în toate programele, în toate etapele, și regretă că, în pofida apelurilor repetate ale Parlamentului European, acest obiectiv nu a fost încă atins; solicită colectarea, raportarea și evaluarea sistematică și obligatorie a unor date comparabile, defalcate în funcție de gen, pentru a permite evaluări obligatorii ale impactului de gen în toate domeniile de politică ale Uniunii, în special o defalcare completă a punctajelor în cadrul metodologiei privind egalitatea de gen; 
2.	subliniază că perspectiva egalității de gen și obiectivele legate de gen ar trebui integrate în toate domeniile de politică și în programele UE; solicită din nou, prin urmare, integrarea dimensiunii de gen în buget, în toate etapele procesului bugetar, precum și identificarea liniilor bugetare relevante pentru a permite monitorizarea eficace a contribuției bugetului UE la egalitatea de gen și o revizuire a tuturor programelor și cheltuielilor care să țină seama de dimensiunea de gen;
3.	evidențiază că trebuie dezvoltată mai mult metodologia Comisiei Europene de monitorizare a egalității de gen, și că aceasta ar trebui nu doar să identifice acțiunile cu impact de gen din unele programe ale Uniunii, ci și să urmărească volumul total de finanțare dedicat egalității de gen în bugetul UE; 
4.	reafirmă că Institutul European pentru Egalitatea de Șanse între Femei și Bărbați (EIGE) trebuie dotat cu personalul și bugetul necesare pentru a-i permite să își îndeplinească sarcinile care îi revin și să facă față unei creșteri bruște a cererilor de asistență tehnică în vederea integrării perspectivei de gen; reamintește că EIGE are un rol esențial în schimbul de cunoștințe valoroase privind situația egalității de gen și a drepturilor femeilor în UE și de experiență privind politicile, integrarea perspectivei de gen și analiza sensibilă la dimensiunea de gen; recunoaște valoarea raportului anual al EIGE, care permite statelor membre să analizeze aspectele subiacente care afectează egalitatea de gen; observă că EIGE se confruntă cu cereri din ce în ce mai mari pentru serviciile sale și subliniază că subfinanțarea și insuficiența personalului EIGE sunt incompatibile cu obiectivele și valorile Uniunii; în plus, subliniază că rectificarea tendințelor îngrijorătoare semnalate de EIGE ar ajuta economia europeană în sens mai larg să devină mai competitivă, mai eficientă și mai rezilientă; subliniază că este important să se utilizeze instrumentele existente dezvoltate de EIGE, cum ar fi setul său de instrumente pentru integrarea dimensiunii de gen în buget în toate etapele de evaluare, implementare și monitorizare a fondurilor structurale și de investiții europene;
5.	regretă lipsa unor linii bugetare specifice pentru măsurile dedicate egalității de gen și subliniază importanța creșterii finanțării pentru prevenirea și combaterea violenței de gen în cadrul componentei DAPHNE, precum și a egalității de gen și a integrării perspectivei de gen în programul CEDV; solicită, în special, creșterea finanțării pentru femeile care fug din calea războiului din Ucraina, acestea fiind expuse unui risc însemnat de violență; reamintește că este important să existe linii bugetare specifice legate de gen, precum și date clare privind finanțarea alocată; reafirmă că aceasta ar trebui să fie practica pentru toate programele care includ obiective legate de egalitatea de gen, cum ar fi FSE +, și solicită să se acorde o atenție deosebită violenței cibernetice împotriva femeilor în cadrul acestui program și al altor programe orizontale conexe;
6.	evidențiază reacțiile ostile îngrijorătoare și tot mai pronunțate față de egalitatea de gen, statul de drept și drepturile femeilor și subliniază că instrumentele UE au un rol important în sensibilizarea opiniei publice și combaterea acestei situații; regretă că, în propunerea sa de buget, Comisia nu a inclus un program specific privind egalitatea de gen; se arată din nou preocupat de corelația dintre atacurile la adresa statului de drept, democrație și drepturile omului și regresul în materie de egalitate de gen și drepturile femeilor; 
7.	invită Comisia să majoreze alocarea bugetară pentru organizațiile societății civile (OSC) în cadrul programelor existente, în special pentru cele care se ocupă de sănătatea sexuală și reproductivă și drepturile aferente (SRHR), inclusiv prin asigurarea și facilitarea accesului la avort legal și în condiții de siguranță, precum și pentru cele care se ocupă de combaterea violenței de gen și furnizarea de servicii de sprijin pentru victime; solicită din nou Comisiei să consolideze statul de drept și să se asigure că fondurile UE nu sunt puse la dispoziția niciunei entități implicate în încălcări ale drepturilor omului, în special ale minorităților, și în orice încălcare a statului de drept care afectează libertățile și drepturile fundamentale ale femeilor, inclusiv SRHR; 
8.	subliniază că preocupările legate de egalitatea de gen lipsesc în mare măsură din pilonii tranziției verzi și transformării digitale ai Mecanismului de redresare și reziliență, ceea ce reprezintă o oportunitate ratată de a integra efectiv egalitatea de gen în obiectivele climatice și de mediu.

